Cosmus Bræstrup (arkitekt)

Cosmus Ernst Georg Bræstrup (23. april 1877 på Frederiksberg Slot – 9. marts 1944 i København) var en dansk arkitekt, der primært tegnede villaer ved siden af sit virke som embedsarkitekt.

Karriere 
Hans forældre var kaptajn, senere oberstløjtnant Tycho Bræstrup og Carolina Elisa Voss Hartwig. Bræstrup blev student 1896, tog filosofikum året efter, gennemgik Det tekniske Selskabs Skoles bygningsklasse 1896-97 og var i murerlære. Han blev optaget på Kunstakademiet i den almindelige forberedelsesklasse januar 1898 og gik en vinter på malerskolen. Han tog afgang som arkitekt januar 1910. Undervejs var han medarbejder hos F.C.C. Hansen i Sorø, Ulrik Plesner, Heinrich Wenck, Hans J. Holm, og Gotfred Tvede.

Cosmus Bræstrup var assistent ved Københavns Bygningsvæsen 1907, bygningsinspektør i kommunens 6. distrikt fra 1923, i 3. distrikt fra 1932 og i 2. distrikt fra 1938. Han var samtidig en årrække lærer i bygningsret ved Kunstakademiets Arkitektskole.

Han fik Dronning Alexandras stipendium 1915, Akademiets stipendium 1917 og Theophilus Hansens Stipendium 1919. Han rejste i 1899 til Lübeck, 1902-03 i Tyskland, Schweiz, Italien (Rom), 1913 Holland, Belgien, Weimar, Leipzig, 1921 i Prag, Wien, Jugoslavien, Grækenland (Athen), Italien (Lecce), Frankrig og England.

Akvarelmaler 
Bræstrup var en habil akvarelmaler og deltog i Skønvirkes udstilling 1909 (sølvtøj), Bygnings- og Havekunstudstillingen i Charlottenlund 1913, på Charlottenborg Forårsudstilling 1917, 1920, 1922 og 1926, på Liljevalchs i Stockholm 1918 og på Bygge- og Boligudstillingen i Forum København 1929.

Bræstrup blev gift 5. september 1906 på Frederiksberg med Karen Margrethe Ida Johanne Schäffer, kaldet Jacobsen (25. marts 1880 i København – 1. september 1932 ved Helsingør), datter af skuespiller Johan Ludvig Valdemar Schäffer og skuespillerinde Anna Theresia Jacobsen. Han er urnebegravet på Vestre Kirkegård.

Værker 

 Villa Nødebo, opr. Villa Solhejm, Strandvejen 787, Springforbi, for etatsråd, konsul Carl Norstrand til brug for hans svigersøn, baron Rudolph Wedell-Wedellsborg og datter (1908, nedrevet 2014)
 Villa Firkløver, Gammel Strandvej 232, Sletten, for kaptajn, senere kontreadmiral Christian Bastrup (1910-11)
 Villa, Vemmetofte Allé 32, Gentofte (1912, præmieret af Gentofte Kommune, ombygget)
 Villa, Taffelbays Allé 26, Hellerup (1912)
 Villa, Birchs Allé, Nyborg for sagfører Christian Quist (1912)
 Villa, Henningsens Allé 14, Hellerup, for telefondirektør Carl Richard Michelsen (1914)
 Villa, Clausensvej 6 (nu H. A. Clausens Vej 26) for overretssagfører Trier (1916)
 Villa, Vingårds Allé 17, Hellerup (1918)
 Ombygning og forenkling af landstedet Heslehøj for generaldirektør Ole Olsen, Baunegårdsvej 75A/Ole Olsens Allé 17, Gentofte (1915)
 Sommerhus for fru Elna Munch i Kregme (1915)
 Møens Diskontobank, Stege (1915)
 Ombygning af Dyresøgård ved Helsingør (1918)
 Villa, Vingårds Allé 21, Hellerup (1921)
 Ombygning af Hellebækgaard, Hellebæk (1925)
 Villa, Henningsens Allé 40, Hellerup (1925)
 Villa, Egetoften 2 (1926)
 Villa, I.H. Mundts Vej 18, Holte (1929)
 Villa, Hummeltoftevej 45 (1929)
 Ejendom med lejligheder, Phistersvej 24, Hellerup (1927)
 Ejendom, Ålekistevej 66, Vanløse (1933)

Dekorative arbejder 
 Gravmæle for admiral C.A. Bruun (1911)
 Gravmæle for højesteretspræsident Cosmus Meyer (1941)

Kilder 
 
 Weilbachs Kunstnerleksikon 1947 og 1994
 Bolette Bramsen & Claus M. Smidt, Strandvejen her og nu. Bind 1, København: Politikens Forlag 2009, s. 94-97.

Eksterne henvisninger 
 

Arkitekter fra Danmark
Ansatte ved Kunstakademiets Arkitektskole
Danskere i 1900-tallet
Nationalromantiske arkitekter
Bygningsinspektører i København
Personer i Kraks Blå Bog (afdøde)